Deși Andrei Năstase nu a venit încă cu o reacție publică după ce a fost înfrânt de Ion Ceban în lupta pentru Primăria Chișinău, colegii săi din Blocul ACUM declară că rezultatele preliminare ale turului II sunt „o lecție”, iar lupta continuă.

„Doar două gânduri scurte despre alegerile din Chișinău:

1) Cetățenii tot timpul au dreptate!

2) Ceea ce transmit cetățenii potrivit pct.1), trebuie analizat cu maximă diligență, trase concluziile de rigoare și acționat în consecință”, a menționat deputatul PAS, Sergiu Litvinenco.

„Cât privește capitala. Încep de la mine, odată ce le tot vorbesc oamenilor despre responsabilitate. Îmi asum vina pentru această înfrângere. În primul rând pentru faptul că mi-a lipsit entuziasmul. M-am concentrat pe mai multe lucruri mărunte și nu mi-au ajuns forțe pentru bătălia finală. Au dreptate toți acei care invocă lipsa de comunicare. Am crezut că oamenii nu ne vor taxa atât de dur. Vă rog să nu aruncați toate pietrele în Andrei Năstase. El a muncit peste puteri. Nu știu niciun om care să fi rezistat atât de mult nedreptăților. Este o lecție pentru mine personal. În ultimii cinci ani nu prea am avut înfrângeri. Iată că una dintre ele a venit. Însă, vă asigur, asta nu mă demotivează. Totul începe cu o nemulțumire”, a susținut deputata Platformei DA, Inga Grigoriu

„Chișinăul a transmis ieri două mesaje clare:

– Trebuia să vorbim mai puțin despre (geo)politică și mai mult despre soluțiile concrete pentru oraș.

– În continuare, trebuie să fim mai hotărâți în reformarea justiției și în lupta cu corupția și cu cei care vor să preia schemele fostei guvernări”, a precizat deputatul PAS, Radu Marian.

„Le mulțumesc tuturor celor care au ieșit la vot. Noi vom respecta alegerea oamenilor. Votul este o democrație. Domnule Năstase, avem nevoie ca dvs. să reveniți la Guvern cât mai curând. Nicio victorie, nicio înfrângere nu sunt definitive. Sper că Ion Ceban să îndeplinească toate promisiunile făcute în campania electorală. Guvernul va lucra cu toți primarii și autoritățile publice locale”, a declarat Maia Sandu în cadrul unui briefing de presă.

„Vă rog nu înjurați oamenii care au votat altfel. Acelaşi Chişinău care l-a ales pe Andrei Năstase anul trecut l-a ales pe Ion Ceban anul acesta. Aceluiaşi Chişinău îi vom cere votul la următoarele alegeri, oricând vor fi ele. Respectul față de dreptul omului de a alege trebuie manifestat anume atunci când alegerea lui nu îți place. Asta spuneam din opoziție, nu?”, a spus deputatul PAS, Dumitru Alaiba.

„Am pierdut o bătălie. Facem concluziile și mergem înainte. Urmează să demonstrăm că avem cea mai competentă echipă de consilieri municipali. :) Deși rezultatul nu este cel pe care ni l-am dorit, echipa blocului ACUM de la Chișinău merită toată aprecierea pentru efortul depus. S-a muncit pe brânci. Vom învăța din greșeli și data viitoare vom fi mai convingători. Munca continuă”, a menționat deputatul PAS, Dan Perciun

„În campania electorală Andrei Năstase și ACUM au investit suflet,mult suflet. Ivan Ceban și PSRM au investit bani, mulți bani”, susține deputata Platformei DA, Maria Ciobanu.

După prelucrarea tuturor celor 307 procesele-verbale din municipiul Chișinău, rezultatele arată o victorie cu 52,39% a candidatului Partidului Socialiștilor din Republica Moldova (PSRM), Ion Ceban. Acesta l-a învins pe candidatul Blocului ACUM, Andrei Năstase, care a acumulat 47,61%, cu un avantaj de 11 294 de voturi.